ekspansjonsturbin
Store norske leksikon,Teknologi og industri,Maskiner,Pumper og turbiner
Ekspansjonsturbin er en turbin hvor et fluid (gass eller gassholdig væske) ekspanderer fra høyt til lavt trykk mens det strømmer gjennom turbinen. Derved frigis energi som overføres til turbinens aksel (akseleffekt). I de fleste tilfelle vil fluidets utløpstemperatur være lavere enn ved innløpet.
Et eksempel på energi/effektuttak er ekspansjonsturbin for damp i utløpet fra et gassverktårn som står under overtrykk. Eksempel på lavere gasstemperatur er ekspansjon av naturgass gjennom en turbin for å få en del av gassen over i flytende form.Ekspansjon av naturgass (metangass) fra et trykk 100 til 36 bar og temperatur 10 °C på innløpet resulterer i en utløpstemperatur på -27 °C (dette tilsvarer en polytropisk ekspansjonsvirkningsgrad på 0,86, se kompresjon). Benyttes en strupeventil (ofte kalt Joule–Thomson-ventil) for tilsvarende forhold vil det resultere i en utløpstemperatur på -7 C. Begge prosesser medfører utfelling av væske (tunge hydrokarbonkomponenter) på utløpet. Turbinprosessen gir mest væske siden den har lavest utløpstemperatur. Les mer i Store norske leksikon turbin